google/wiki40b huggingface dataset:
Mazu

Mazu eller Matsu (forenklet kinesisk: 妈祖, tradisjonell kinesisk: 媽祖, pinyin: Māzǔ, Wade-Giles: Ma-tsu, POJ: Má-chó͘, vietnamesisk: Ma Tổ; Foochow Romanized: Mā-cū·; som betyr Urmoder; uformelt navn: A-Ma) er den taoistiske sjøgudinnen som beskytter fiskere og sjøfolk, og som dyrkes av mange østasiater som har liv og virke knyttet til havet. Særlig utbredt er dyrkelsen i Kinas sørvestlige kystregioner, særlig i provinsene Zhejiang, Fujian, Guangdong, men også i Taiwan, Vietnam. 
Andakten til Mazu har etter Maos tid og kulturrevolusjonen, da kulten ble undertrykt som skadelig overto, skutt kraftig fart i Folkerepublikken Kina, og det skal være (2010) rundt 3.000 templer viet til henne i landet. 
Mazutemplene er vanligvis ikke administrert av munker.

Legenden

I henhold til legenden ble hun født med navnet Lin Moniang i 960 (i det tidlige Song-dynastiet) som syvende datter av Lin Yuan (林愿) på øya Meizhou i Fujian. Det er en rekke legender om hennes liv og død. 
En velkjent legende forteller om hvordan hun på underfullt vis reddet sin familie i skipsnød. Da hennes far og hennes brødre var ute på havet ble de overrasket av en taifun. De svevde i livsfare. Lin Yuan sov, men falt i en drømme- eller transetilstand, og så da hvordan de var i ferd med å drukne. Hun klarte da i denne tilstand å fange opp brødrene med hendene sine, og faren med munnen sin. Moren hennes, som var sammen med henne på land, så datteren ligge der ubevegelig, og trodde at datteren var sovnet inn i døden. Bekymret for morens vel gav nå Lin fra seg et livstegn i form av et svakt skrik. Men dermed glapp faren ut av hennes leppers grep, og druknet. 
Lin skal ha lidd en tidlig jomfruelig død: Etter en tradisjon druknet hun i en alder av 17 år mens hun lette etter sin forsvunne far – altså i forlengelsen av beretningen ovenfor, ifølge en annen tradisjon ble hun i en alder av 27 år brått rykket opp i himmelen etter at hun hadde besteget et fjell.
Trigonophorus gracilipes

Utseende

En middelsstor, avlang, grønn gullbasse. Hannen har et flatt, spadeformet framspring i pannen (slektsnavnet betyr "trekant-bærer"), på sidene av dette med rundede lapper, og også en kort pigg som går fra bakhodet forover. Hunnen har lignende, men noe mindre, framspring.  Kroppen er ganske fint punktert, uten tydelige punktstriper på dekkvingene. Beina er mørke.

Utbredelse

Arten lever i Myanmar, Nepal, Assam og Sikkim.
Vepsisk

Vepsisk (vepsisk: vepsän kel’, eller nok vepsän keli, vepsä) er et språk som hører til den østersjøfinske språkgrenen av den uralske språkfamilien. Vepsisk blir snakket av ca. 3 600 mennesker på sør- og østsiden av Onega.

Karakteristiske trekk

Det er relativt små dialektforskjeller, og talere fra de ulike dialektområdene forstår hverandre relativt godt. Den dialekten som skiller seg mest ut er nordvepsisk. Lyden j i begynnelsen av ord er endret til palatal d, f.eks. ďäŕv "sjø" (fi. 'järvi') og ďoob "(han/hun) drikk" (fi. 'juo'). Likvidene  l, n, r er palatalisert, f.eks.  poigaĺe "til gutten" (fi. 'pojalle'). I nordvepsisk har de lange vokalene uu og ii holde seg, f.eks. puu "tre" og hiiŕ "mus", mens yy har blitt diftongisert til [yu], f.eks. püu 'pyy'. I andre dialekter er alle de høye lange vokalene diftongisert, så vi har puo og hieŕ.

Grammatikk

Vepsisk har 24 kasus, dvs. ca. 10 flere enn i de andre østersjøfinske språkene. De fleste nye kasusene er oppstått etter grammatikalisering av tidligere postposisjoner.

Indre språkhistorie

Sammenlignet med de andre østersjøfinske språkene har vepsisk en relativt konservativ lydhistorie.
Innenfor morfologien har det derimot utviklet seg en del nytt.

Ytre språkhistorie

Språkene til folkeslagene som ble vurdert som "upålitelige" etter 2. verdenskrig mistet alle rettighetene sine i Sovjetunionen. Ett av disse språkene var vepsisk (sannsynligvis fordi vepserne (sammen med kolasamene) ble vurdert som for gode venner av finnene). Det vepsiske kyrilliske skriftspråk ble dermed ikke tatt i bruk igjen etter krigen.
Jean-Marie Pfaff

Landslag

Pfaff spilte for Belgia mellom 1976 og 1987, og fikk dermed med seg EM-sølv i 1980, mellomgruppespill i 1982, gruppespill i EM 1984 og semifinale i VM i 1986.
Norgesmesterskapet på ski 1938

Norgesmesterskapet på ski 1938 ble arrangert i Mo i Rana av Mo Skilag fra 12. til 14. mars 1938. Dette var det første NM som fikk tittelen som Norgesmesterskap siden starten i 1909. Tidligere ble de betegnet som hovedlandsrenn. Bare menn deltok.
Vedvarende mildvær og regn fra begynnelsen av februar til begynnelsen av mars satte gjennomføringen av mesterskapet i fare, men snøvær i dagene før NM skulle gå av stabelen sikret at mesterskapet kunne arrangeres som planlagt. 17-kilometeren lørdag 12. mars gikk i strålende sol, men til søndag slo været om til regn og vind, slik at hopprennet måtte utsettes fra klokka 11 til 15, da vinden hadde løyet noe. Et oppspart snølager i hoppbakken samt bruk av kjemikalier og iherdig bakkepreparering gjorde at hopprennet kunne avvikles, til tross for litt varierende vindforhold. Det kan nevnes at Asbjørn Ruud fra Kongsberg IF kom som nybakt verdensmester fra Lahtis, og i Fageråsbakken måtte han se seg slått av Reidar Andersen fra Ready, Oslo. Asbjørn Ruud måtte ta til takke med seier i juniorklassen. Ca. 3500 tilskuere overvar hopprennet.
Av lokale løpere deltok Mo Skilags Alf Ødegård i seniorklassen i hopp. Han var forøvrig en av stevnets to leger. I juniorklassen i hopp deltok fra Nord-Rana, Ottar Sletten fra Fram Skilag og Harry Hindrumsen fra Røsvoll Skilag.
Under 30-kilometeren mandag 14. mars ga kraftig regn igjen store utfordringer for både arrangørene og deltakerne. Løypa måtte legges om etter at blant annet ei snøbru over Hammerbekken raste sammen, og starten på langrennet ble utsatt. Under rennet falt flere av løperne uti flombekken og måtte bryte. Kong Haakon VII og Kronprins Olav var til stede under hele NM uka. DS «Prins Olav» fra Nordenfjeldske  sto for transporten av de Kongelige, gjester, ledere, presse  og deltakere fra Østlandsomrâdet til Mo. DS «Ariadne» fra Bergenske  hentet samme selskapet sørover da NM var ferdig. Begge båtene ble forøvrig senket av tyske bombefly ved Røst i Lofoten i 1940.
Richland kraftverk

Richland kraftverk er et varmekraftverk i Defiance County i staten Ohio, USA. Anlegget har en installert produksjonskapasitet på 418 MW fordelt på 6 turbiner, på inntil henholdsvis 15 MW (olje) og 15 eller 135 MW (gass) hver. Operatør er energiselskapet FirstEnergy Generation Corp. 
Kraftverket stod ferdig utbygd i 1966 med senere utvidelse i 2001 da det ble bygget tre 135 MW gassblokker. Brenselkilden er naturgass, og fyringsolje.
Årets Pandabok

Årets Pandabok er en svensk litteraturpris som deles ut hvert år av Verdens naturfond (WWF) i Sverige. Prisen ble etablert i 1972. Fra og med 1983 er prisen også delt ut i kategorien: Årets Pandabok för barn. Litteraturprisen deles ut av kong Carl XVI Gustaf til den beste naturskildringen i ord og bilder. Vinnerboken må ha vært utgitt i Sverige, men det er ikke et krav at forfatteren(e) skal være svensk(e).
Vinter-OL 2022

Valg av vertsby

Fem byer utarbeidet søknader om å få arrangere lekene. Frist for å melde sin interesse for vinter-OL 2022 til Den internasjonale olympiske komité (IOK) var 14. november 2013 og frist for innsendelse av «questionnaire» (søknad) til IOK var 14. mars 2014. IOK valgte deretter kandidatbyer til neste søkerrunde samtidig med undertegning og betaling av kandidaturavgift sommeren 2014. Frist for ferdig utarbeidet var januar 2015. IOKs 128. sesjon i Kuala Lumpur 31. juli 2015 valgte Beijing som arrangørby for vinter-OL 2022. Beijing fikk i avstemningen 44 stemmer, mens Kasakhstans største by Almaty fikk 40 stemmer.

Søkerbyer

Da fristen for å melde sin interesse for Vinter-OL 2022 gikk ut 14. november 2013 hadde seks byer meldt interesse, noe som ble redusert til fem da Stockholm senere trakk seg.

Norges Nei til Vinter-OL i Oslo 2022

Den 14. mars 2014 sendte Oslo kommune og Norges idrettsforbund en søknad til Den internasjonale olympiske komité (IOK) om å være vertsby for arrangeringen av Vinter-OL 2022. Folkeavstemningen om OL i Oslo 2022 ble gjennomført i Oslo 9. september 2013, og ga 55,08% ja, 44,92% nei og 2,94% blanke stemmer. Den 7. juli 2014 ble Oslo godkjent av IOK som kandidat til å bli vertsby. 
Under sitt landsmøte på Gardermoen vedtok Fremskrittspartiet den 4. mai 2014 å si nei til å gi statsgaranti for et OL i Oslo i 2022. Opposisjonspartiet Arbeiderpartiet hadde ikke noe landsmøtevedtak, men gikk gradvis over til å støtte et OL. Den 11. juli 2014 sa åtte fylkesledere ja, syv nei, mens fire ikke hadde bestemt seg. Den 25. september hadde stemningen snudd til et nei blant fylkeslederne, men nå var partiledelsen for. Det ble spekulert i om partiet kom til å bruke «partipisken» til å tvinge frem et ja-standpunkt. Partileder Jonas Gahr Støre, partisekretær Raymond Johansen og LO-leder Gerd Kristiansen var positive til et OL. Derimot var stortingsgruppen dypt splittet, med 16 imot, 14 for og 25 uten klart standpunkt.
Dermed ble Høyres standpunkt avgjørende. Partiet hadde flertall med Arbeiderpartiet på Stortinget, og kunne i teorien sikre flertall for et ja-standpunkt ved å gå utenom regjeringspartneren Fremskrittspartiet. Et internt notat viste at Høyre-ledelsen ville anbefale stortingsgruppen å gi et «betinget ja» til søknaden med medfølgende statsgaranti. Den 1. oktober rettet media søkelyset mot kritikkverdige forhold ved IOKs krav til Norge og Oslo, der det ble brukt uttrykk som «pampefest». Mer enn 7000 sider med dokumenter fra IOK var lagt ut på nettet, og utløste debatt. Samme dag sa Høyres stortingsgruppe nei til OL-arrangementet, og ba regjeringen om å stanse prosessen videre.
Roshonara Choudhry

Roshonara Choudhry er en britisk kvinne som er dømt for drapsforsøk på parlamentsmedlemmet Stephen Timms. Choudhry var motivert av islamistiske nettsteder og motstand mot Irak-krigen.
Roshonara Choudry vokste opp i London i en familie med bakgrunn fra Bangladesh.
Hun studerte i over to og et halvt år engelsk og kommunikasjon ved King's College i London hvor hun fikk toppkarakterer og utmerkelser. I november 2009, i sitt tredje studieår, begynte hun å laste ned ekstremistisk islamistisk materiale fra internett, særlig materiale fra Anwar al-Awlaki som hadde knytning til Al-Qaida og videoer knyttet til krigene i Irak og Afghanistan. Hun oppga nettstedet Revolution Muslim som en av sine inspirasjonskilder. På internett fant hun også lister over stemmegivningen til forskjellige politikere. Hun festet seg ved sin lokale parlamentsrepresentant Stephen Timms (Labour Party) som hun hadde møtt ved en anledning noen år tidligere og som hadde stemt for Irak-krigen.
27.april 2010 ga hun beskjed til universitetet at hun avsluttet studiene. I denne perioden kjøpte hun to kniver til bruk for å drepe Stephen Timms.
14.mai oppsøkte Choudry et lokalt senter hvor Timms møtte velgere. Hun stakk ham to ganger i magen før hun ble overmannet. Timms fikk ikke varige skader av betydning.
3.november 20120 ble Choudry funnet skyldig i drapsforsøkt og dømt til livsvarig fengsel, med mulighet for prøveløslatelse etter 15 år.
Nettsteder Revolution Muslim som var basert i USA publiserte en hyllest til Roshonara Choudry, sammen med en liste over andre britiske parlamentsmedlemmer som hadde stemt for Irak-krigen. Dette nettstedet ble deretter tatt ned.
Romsdal regionråd

Romsdal regionråd er et regionråd og samarbeidsorgan (IKS) for kommunene Aukra, Eide, Fræna, Nesset, Midsund, Molde, Rauma og Vestnes i Møre og Romsdal fylke. Det omfatter dermed samtlige kommuner i Romsdal utenom Sandøy, og en kommune på Nordmøre (Eide). Regionrådet er en interesseorganisasjon for deltagerkommunene og et organ for løsning av felles oppgaver. Eide er samtidig medlem av Ordfører- og Rådmannskollegiet for Nordmøre, og Vestnes er samtidig medlem av Sunnmøre regionråd.
Neyshabur

Neyshabur (alternativt Nishapur, eller Nischapur persisk نيشابور) er en by i nordøstre Iran. Den ligger i provinsen Razavi-Khorasan og hadde 239 185 innvånere ved folketellingen i 2011.
Neyshabur oppnådde stor betydning som sassanidenes egentlige residensby under Yazdegerd II ved midten av 400-tallet. I den senere del av sasanidetiden gikk det tilbake med Neyshabur. Men byen opplevde en renessanse som tahiridenes, samanidenes og seldsjukkenes residensby.
På 800- til 1000-tallene var Neysahbur et av den iranske kulturs hovedseter. Med byens erobring av de turkmenske ghuzz i 1153 begyntee nedgangstidene. Jordskjelv i 1208 og 1280, og mongolske herjninger i 1220 og 1269 ødela dens fordums betydning.
Binjiang

Binjiang (kinesisk: 滨江区; pinyin: Bīnjiāng Qū) er et bydistrikt i den subprovinsielle by Hangzhou, hovedstaden i provinsen Zhejiang i Folkerepublikken Kina.
Det har et areal på 73,33 km² og teller 131.000 innbyggere (2005).
Halictophagidae

Utseende

Hannene er forholdsvis kraftig bygde, med korte, kraftige bein med tre-leddete føtter. Antennene består av seks eller sju ledd og er forgrenet i varienrende grad. Et påfallende trekk er at scutellum er svært stort og forlenget bakover slik at det dekker omtrent halve lengden av bakkroppen.
Hunnen har et relativt stort hode og en fødekanal som munner ut på undersiden.

Liv og utvikling

Medlemmene av denne familien angriper flere ulike insektordener: kakerlakker, teger, tovinger og rettvinger. Såvidt man vet, er de enkelte artene ganske spesifikke på hvilke verter de angriper.

Utbredelse

Den artsrike slekten Halictophagus er utbredt i alle verdensdeler. De andre slektene har en mer begrenset utbredelse. I Europa finnes det ni arter i Sør- og Mellom-Europa.
Cryptodontus

Utseende

En middelsstor, blankt brunsvart gullbasse. Kroppsformen er nærmest sylindrisk og beina er forholdsvis korte, noe som gjør at arten overflatisk kan minne om artene i gruppen gjødselbiller. Dekkvingene har tallrike, dype punktrekker. Hannen er umiskjennelig ved at den fremre halvdelen av pronotum er halvsirkelformet uthulet, med en tett dusk av gulrøde hår på hver side av uthulningen og en lignende dusk i pannen.

Utbredelse

Arten er utbredt i Vest-Afrika (Gambia, Senegal, Guinea, São Tomé og Príncipe, Kamerun).
Plan Z

Etter første verdenskrig

Etter første verdenskrig ble tyskerne hardt rammet av Versaillestraktaten. For marinen betydde dette at de bare kunne ha en begrenset marine. Den kunne maks bestå av seks armerte krigsskip («panzerschiffe»), seks kryssere, tolv jagere og tolv torpedoskip. Det første store skipet tyskerne bygde etter krigen var den lette krysseren «Emden». Dette skipet ble fulgt opp av enda tre nye lette kryssere; «Königsberg», «Karlsruhe» og «Köln». Krysserne «Leipzig» og «Nürnberg» ble bygd i en moderne utgave av Königsberg-klassen. Versaillestraktaten begrenset også tyskerne til å ikke kunne bygge krigsskip på mer enn 10 000 tonn. Etter dette bestemte tyskerne seg for å bygge de tunge krysserne (på eng. ble de kalt Pocket battleship, på norsk kalt Lommeslagskip) «Deutschland», «Admiral Scheer» og «Admiral Graf Spee».

Plan Z under Hitler

Adolf Hitler ble den 30. januar 1933 utnevnt til rikskansler. Han begynte med en gang å bryte Versaillestraktaten. Han startet med en gang med systematisk oppbygging av marinen, hæren og luftforsvaret. Til marinen bestilte Hitler to nye slagkryssere, Panzerschiffe D & E. Disse ble senere kalt «Scharnhorst» og «Gneisenau». Disse var større og hadde bedre utrustning enn sine forfedre.
Grefsen kapell

Grefsen kapell ligger ved Grefsen kirkegård i Kapellveien 75 i Oslo. Kapellet er et lite, hvitt bygg. Det stod klart samtidig med kirkegården, og ble innviet 6. februar 1904.
Kirkeklokken ble skjenket av gårdbruker Thorleif Lilloe-Olsen.
Selvstendighetspartiet (ShP)

Politisk plattform

Selvstendighetspartiet betegner seg som et blokkuavhengig nasjonalkonservativt sentrumsparti og at de har som mål å fremme og bevare det norske folk sine interesser, kultur og identitet. 
Mye av Selvstendighetspartiets politikk er hentet fra Alternative für Deutschland sitt partiprogram, oversatt til norsk av den innvandringskritiske nettavisen Document.no. Partiet oppgir også å være inspirert av Dansk Folkeparti og Alternativ för Sverige og at det har lånt enkelte tiltak fra Kristelig Folkeparti (KRF), Venstre, Senterpartiet, Miljøpartiet De Grønne (MDG) og Rødt.
I flere poster på Facebook har partiet skrevet at deres viktigste sak er å stoppe «den store befolkningsutskiftningen».
Flere tillitsvalgte i partiet har forsvart Identitærbevegelsen med leserinnlegg i nettavisen Resett, blant annet partileder Ellen Due Brynjulfsen og sentralstyremedlem Anders Tronstad.

Demonstrasjoner

Grunnlegger og partileder Ellen Due Brynjulfsen talte i desember 2018 på flere demonstrasjoner mot FNs migrasjonsplatform. 19. Januar 2019 var Selvstendighetspartiet medarrangør for en demonstrasjon utenfor Tysklands ambassade i Oslo til støtte for pressefrihet og den fengslede tyske journalisten Billy Six.

Tillitsvalgte i Selvstendighetpartiet

Selvstendighetspartiets tillitsvalgte har en bred politisk bakgrunn. I en bloggpost på partiets nettside skriver partiet at deres tillitsvalgte kommer fra blant annet: Natur og Ungdom, Naturvernforbundet, Miljøpartiet De Grønne, Demokratene i Norge, Kystpartiet, Fremskrittspartiet, Alliansen (Norge), og Høyres Studentforbund (Høyres studenter).  

Kritikk mot tillitsvalgte i Selvstendighetspartiet

Rådgiver i Human-Etisk Forbund (HEF), Didrik Søderlind anklaget i to leserinnlegg i VG Bjørn Christian Rødal for henholdsvis å omfavne “sterke menn” samt å legitimere trusler mot Søderlind. Rødal avviser anklagene.
Rødal er også nevnt i Politihøgskolens rapport «Høyreekstremisme i Norge» siden han skal være inspirert av identitære ideer som skal ha kommet til uttrykk en tale han holdt på Alliansen sitt landsmøte i 2017. I et leserinnlegg publisert i nettavisen Resett anklager Rødal rapporten for politisk synsing og for brudd på forskningsetikk.
Filter Nyheter kritiserte Rødal for at han skal ha opptrådt som taler på et seminar der det angivelig flere kjente høyreekstremister skal ha deltatt. I et leserinnlegg Vårt Lands debattforum verdidebatt, har Rødal forsvart sin deltakelse på konferansen med at nasjonalister fra Vesten har et ansvar og angivelig en unik mulighet for å skape fred i Krim-konflikten og at man da må man være villig til å snakke med selv de mest radikale partene i konflikten.
Rødal meldte seg ut av Alliansen i 2018 og har senere tatt avstand fra partileder Hans Jørgen Lysglimts uttalelser.
Øyekortvinger

Utseende

Små (2 - 8 mm), slanke biller, lett kjennelige på de store og utstående fasettøynene. Kroppen er som oftest tett og grovt punktert. Hodet er vanligvis bredere enn brystskjoldet (pronotum). Hele sidene av hodet er dekt av de store, halvkuleformede fasettøynene. Pannen har ofte lengdefurer. Antennene er relativt korte og har de to innerste og de tre ytterste leddene ganske kraftige, mens leddene innimellom er ganske tynne. Kjevene kan skytes ut under hodet for å fange bytte, en anordning som ligner den som finnes hos øyenstikker-nymfer. Brystskjoldet (pronotum) er lengre enn bredt, bredest omtrent på midten, og har ofte en mer eller mindre tydelig lengdefure langs midtlinjen. Dekkvingene er av varierende lengde, oftest kraftig punkterte, gjerne med en innbuktning nær ytterhjørnene. Bakkroppen er ganske lang og mer eller mindre sylindrisk. De fremste ryggleddene har ofte én eller flere lengdekjøler. Beina er middels lange og slanke. Bak-leggene hos hannene har ofte en spiss tagg på innsiden nær spissen. Hos mange arter er et av fotleddene delt i to lapper. Bilder av noen arter kan finnes her:

Levevis

Øyekortvingene er rovdyr som fanger spretthaler og andre smådyr. De store øynene gjør at de har godt syn og hjelper dem finne byttet. Munndelene kan skytes fram. Øyekortvinger kan finnes i de fleste miljøer på landjorden men er særlig artsrike på gressmarker og på litt fuktige steder. Noen arter som lever ved vann kan seile på vannflaten ved å skille ut et vannavstøtende stoff som driver dem fremover.
Ankerveien (Oslo)

Veien i dag

I dag er deler av Ankerveien en av Oslo-områdets mest benyttede turveier. Den gamle veien er stort sett bevart på strekningen fra Hammeren og forbi Sognsvann og Båntjern, mens den er bygd ut som bilvei fra Vettakollen til Fossum. Derfra og over nordsiden av Grini-jordene til Bærums Verk er veibanen stort sett bevart i sin opprinnelige form. Veien krysser bygrensen ved Bogstad. Deler av veien er fredet.
Svenska Spel

AB Svenska Spel er en svensk statseiet virksomhet som har sitt virke innen det regulerte spillemarkedet i Sverige. Andre store aktører, og dermed Svenska Spels konkurrenter på dette markedet, er ATG, Folkspel og Spero. I motsetning til privateide og utenlandske virksomheter kontrolleres Svenska Spels aktiviteter av Lotteriinspektionen.
Virksomheten ble etablert i 1997 gjennom en sammenslåing av de to statseide virksomheter Penninglotteriet og Tipstjänst. Hovedkontoret ligger i Visby. Svenska Spels salg foregår via cirka 6.700 ombud, 2.000 restauranter, puber og bingohaller samt via internet. Den svenske stat får årlig et utbytte av Svenska Spel på omkring fire milliarder svenske kroner. Dessuten går en anseelig del av utbyttet til den svenske idrettsbevegelsen. I 2005 var dette utbyttet på cirka én milliard svenske kroner.
Kommunekemi

Kommunekemi A/S ble etablert i 1971 som det første danske behandlingsanlegg for farlig avfall, og er beliggende i Nyborg. Virksomheten eies av EQT Infrastructure.
Kommunekemi har et stort tilbud med hensyn til behandling av avfall, som er farlig og belaster miljøet. De tilbyr en sertifisert og miljømessig korrekt behandling av det farlige avfall samt en behandlingsgaranti for hele Danmark. Anleggets kapasitet er om lag 180 000 tonn i året og det beskjeftiger rundt 200 mennesker.
Frem til 2009 var Kommunekemi eiet av KL, Københavns Kommune og Frederiksberg kommune.

Olje- og kjemikalieavfall

Virksomhetens fokus er på olje- og kjemikalieavfall, men det utvikles samtidig nye forretningsområder. Kommunekemi utvinner blant annet gjødselssalter fra halmflyveaske, men arbeider også på å utvinne verdier av brukte elektriske batterier, aske fra biogassanlegg og trykkimpregnert tre. Kommunekemi gjenbruker blant annet batterier, blyholdige materialer, metallholdige filterkaker, kvikksølvholdige lyskilder, oljefiltre, spraybokser, stålemballasje samt tømte emballasje av metall og plast.
Kommunekemi har i flere år laget gjødselprodukter av halmflyveaske. Halmflyveaske er et restprodukt fra kraftvarmeverker, som fyrer med halm. Aske med tungmetaller har tradisjonelt vært spredt direkte ut på landbruksjorden, men anlegget isolerer og behandler tungmetallene miljømessig forsvarlig. Kommunekemi nyttiggjør også karbidkalk som er et restprodukt fra acetylenfremstilling. Det utnyttes til å nøytralisere surt avfall på uorganisk anlegg og har siden 2006 nesten erstattet forbruket av brent kalk.

Import av giftig avfall

Hexachlorbenzen er en av de mest persistente organiske forurensere og farlige miljøgifter som kan behandles på Kommunekemi. Danmarks miljøminister, Karen Ellemann har vært forkjemper for import av hexachlorbenzen fra Australia med henblikk på destruksjon i Danmark. Karen Ellemann beskrev i juni 2010 denne import som en mulighet for å demonstrere dansk kunnskap på kjemiavfall og gifthåndtering. Den 3. desember 2010 besluttet hun imidlertid å stoppe en planlagt transport av dette avfallet etter en offentlig kritikk.
Kamelbreen

Kamelbreen er en isbre i den østre delen av Dronning Maud Land. Den ligger vest for Carstensfjella på Kronprins Olav Kyst og renner ut i havet rett øst for klippen Kamelen.
Breen ble undersøkt og kartlagt av en japansk forskningsekspedisjon (JARE) i 1962 og navngitt Rakuda Hyôga. Det norske navnet er en oversettelse av det japanske navnet.